**Tájékoztató a médiaszolgáltatók és a sajtótermékek bejelentési kötelezettségeiről a helyi önkormányzati képviselők és polgármesterek, valamint a nemzetiségi önkormányzati képviselők választásán**

2019. augusztus 1. (csütörtök)

**Tájékoztató politika reklámról és politikai hirdetésről a helyi önkormányzati képviselők és polgármesterek 2019. évi általános választásán**

1. A Nemzeti Választási Iroda és a Nemzeti Választási Bizottság elnöke felhívja a médiaszolgáltatásokról és a tömegkommunikációról szóló 2010. évi CLXXXV. törvény hatálya alá tartozó, a helyi önkormányzati képviselők és polgármesterek 2019. évi általános választásán **politikai hirdetést** közölni szándékozó sajtótermékek figyelmét, hogy a választási eljárásról szóló 2013. évi XXXVI. törvény (a továbbiakban: Ve.) 148. § (3) bekezdése alapján hirdetési szolgáltatásaik árjegyzékét **2019. augusztus 2-án 16.00 óráig kell az Állami Számvevőszékhez** eljuttatni. Az Állami Számvevőszék az árjegyzéket nyilvántartásba veszi, és a honlapján (<https://www.asz.hu/valasztasok>) közzéteszi. A sajtótermék köteles ugyanezt az árjegyzékét a saját honlapján közzétenni. Politikai hirdetést kizárólag olyan sajtótermék közölhet, amelynek hirdetési árjegyzékét az Állami Számvevőszék nyilvántartásba vette.

Az árjegyzék nyilvántartásba vételével kapcsolatos részletes tájékoztatás az Állami Számvevőszék honlapján, a Választások menüpont alatt, illetve az alábbi linken található: <https://www.asz.hu/valasztasok>

2. A Nemzeti Választási Iroda elnöke és a Nemzeti Választási Bizottság elnöke felhívja továbbá a közszolgálatinak nem minősülő, országosan – ideértve a kizárólag interneten – elérhető lineáris médiaszolgáltatást nyújtó médiaszolgáltatók figyelmét arra, hogy amennyiben a helyi önkormányzati képviselők és polgármesterek 2019. október 13-ára kitűzött általános választását megelőző kampányidőszakban **politikai reklám** közzétételét vállalják, ezt a szándékukat a Ve. 147/F. §-a alapján, legkésőbb **2019. augusztus 24-én 16.00 óráig** kötelesek közölni a Nemzeti Választási Bizottsággal.

**A bejelentésnek tartalmaznia kell**

* a politikai reklám közlésére szolgáló országos, illetve kizárólag interneten elérhető lineáris médiaszolgáltatásnak vagy médiaszolgáltatásoknak a megjelölését és
* a kampány ideje alatt a politikai reklámok közzétételére szánt teljes időtartamot, amely nem lehet kevesebb 150 percnél.

A bejelentés megtehető személyesen hivatali időben a 1054 Budapest, Alkotmány u. 3. címen, postai úton a 1397 Budapest, Pf.: 547. címen vagy elektronikus úton az nvb@nvi.hu címen.

Abban az esetben, ha a médiaszolgáltató határidőben nem nyilatkozik, politikai reklámot nem tehet közzé.

**Tájékoztató politika reklámról és politikai hirdetésről a nemzetiségi önkormányzati képviselők 2019. évi választásán**

1.  A Nemzeti Választási Iroda és a Nemzeti Választási Bizottság elnöke felhívja a médiaszolgáltatásokról és a tömegkommunikációról szóló 2010. évi CLXXXV. törvény hatálya alá tartozó, a nemzetiségi önkormányzati képviselők 2019. évi általános választásán **politikai hirdetés**tközölni szándékozó sajtótermékek figyelmét, hogy a Ve. 148. § (3) bekezdése alapján **hirdetési szolgáltatásaik árjegyzékét 2019. augusztus 6-án 16.00 óráig kell az Állami Számvevőszékhez eljuttatni.** Az Állami Számvevőszék az árjegyzéket nyilvántartásba veszi, és a honlapján (https://www.asz.hu/valasztasok) közzéteszi. A sajtótermék köteles ugyanezt az árjegyzékét a saját honlapján közzétenni. Politikai hirdetést kizárólag olyan sajtótermék közölhet, amelynek hirdetési árjegyzékét az Állami Számvevőszék nyilvántartásba vette.

Az árjegyzék nyilvántartásba vételével kapcsolatos részletes tájékoztatás az Állami Számvevőszék honlapján, a Választások menüpont alatt, illetve az alábbi linken található: <https://www.asz.hu/valasztasok>.

2.  A Nemzeti Választási Iroda elnöke és a Nemzeti Választási Bizottság elnöke felhívja továbbá a közszolgálatinak nem minősülő, országosan – ideértve a kizárólag interneten – elérhető lineáris médiaszolgáltatást nyújtó médiaszolgáltatók figyelmét arra, hogy amennyiben a nemzetiségi önkormányzati képviselők 2019. október 13-ára kitűzött általános választását megelőző kampányidőszakban **politikai reklám** közzétételét vállalják, ezt a szándékukat a Ve. 147/F. §-a alapján, legkésőbb **2019. augusztus 24-én 16.00 óráig** kötelesek közölni a Nemzeti Választási Bizottsággal.

**A bejelentésnek** a politikai reklám közlésére szolgáló országos, illetve kizárólag interneten elérhető lineáris **médiaszolgáltatásnak vagy médiaszolgáltatásoknak a megjelölését kell tartalmaznia.**

A bejelentés megtehető személyesen hivatali időben a 1054 Budapest, Alkotmány u. 3. címen, postai úton a 1397 Budapest, Pf.: 547. címen vagy elektronikus úton az nvb@nvi.hu címen.

A nemzetiségi önkormányzati képviselők választását megelőző kampányidőszakban a politikai reklám közzétételét vállaló médiaszolgáltatók az országos listát állító jelölő szervezetek politikai reklámjait tehetik közzé.

Abban az esetben, ha a médiaszolgáltató határidőben nem nyilatkozik, politikai reklámot nem tehet közzé.

**Politikai reklám közzétételére bejelentkezett, nem közszolgálatinak minősülő médiaszolgáltató a választási eljárásról szóló 2013. évi XXXVI. törvény 147/F. §-a alapján**

I.

**A közzététel bejelentésének dátuma:**

2019. augusztus 23.

**A közzétételt biztosító médiaszolgáltató:**

Magyar RTL Televízió Zrt.

**A közzétételt végző médiaszolgáltatás megnevezése:**

RTL KLUB

**A közzététel időtartama összesen:**

150 perc